**Vedtægter for Farum Sejlklub**

Godkendt på generalforsamlingen den 21. februar 2012 og vedtaget på ekstraordinær generalforsamling den 7. marts 2012.

**§ 1. Navn og hjemsted**

Klubbens navn er Farum Sejlklub (FAS) med hjemsted i Furesøbad i Furesø kommune. Klubben er dannet 7. november 1963.

**§ 2. Formål**

Klubbens formål er:

* at samle sejlsportsinteresserede og uddanne disse i sejlsport, sømandskab og sikkerhed til søs,
* at formidle interesse for sejlsport blandt børn og unge,

Målet er at varetage medlemmernes interesser i sejladsmæssige og sportslige forhold, samt over for offentlige myndigheder.

**§ 3. Stander og emblem**

Klubbens stander har hvid bund med mørkeblå kant. På den hvide bund er i stiliseret form vist to røde sejl hver med en blå bølge under.   
  
Stander, vimpler, emblemer og eventuelle andre kendetegn for klubben må kun føres eller bæres, så længe medlemsforholdet eksisterer.

 

**§ 4. Medlemmer**

Enhver med interesse for sejlsport kan søge om medlemskab, som er gældende for et år som minimum.

Generalforsamlingen kan udnævne medlemmer, der har ydet en særlig indsats til gavn for klubben, til æresmedlemmer.

Medlemmer optages i én af følgende afdelinger:

* Seniorafdelingen: Aktive medlemmer, der er 25 år og derover.
* Ungdomsafdelingen: Aktive medlemmer, der er under 25 år.
* Passive: Medlemmer der ikke benytter klubben aktivt.

**§ 5. Indskud og kontingent**

Inden optagelse som aktivt medlem skal der betales indskud og kontingent. Inden optagelse som passivt medlem skal der betales kontingent.

Indskuddets og kontingentets størrelse fastsættes af generalforsamlingen for et år ad gangen.

Kontingentet kan gradueres i de forskellige afdelinger. Kontingentet skal være betalt inden 1. april.

Æresmedlemmer er kontingentfrie.

**§ 6. Restance**

Såfremt kontingentet ikke er betalt inden 1. maj slettes medlemskabet af klubben. Genoptagelse kan kun ske efter de regler, der gælder for nye medlemmer. Bestyrelsen kan dog dispensere herfra under visse omstændigheder.

**§ 7. Eksklusion**

Et medlem, som efter bestyrelsens skøn bevidst overtræder klubbens vedtægt, modarbejder klubbens formål og interesser eller groft tilsidesætter klubbens sikkerhedsregler, kan af bestyrelsen ekskluderes af klubben.

Vedtagelse i bestyrelsen om eksklusion kræver, at alle bestyrelsesmedlemmer stemmer for eksklusionen. Eksklusionen har øjeblikkelig virkning og skal meddeles den pågældende straks.

Vedkommende skal, inden bestyrelsen træffer sin afgørelse, have lejlighed til at fremføre sit forsvar og kan kræve, at spørgsmålet om eksklusion indbringes for førstkommende ordinære generalforsamling.

Spørgsmålet om eksklusion skal da optages som et særskilt punkt på dagsordenen. I alle tilfælde, hvor en eksklusion skal behandles på generalforsamlingen, har vedkommende medlem krav på at få meddelelse herom samtidig med indkaldelsen til generalforsamlingen, ligesom han/hun har adgang til denne med ret til at forsvare sig. Generalforsamlingens beslutning om eksklusion kræver, at 2/3 af de fremmødte går ind herfor.

**§ 8. Ordinær generalforsamling**

Generalforsamlingen er klubbens højeste myndighed. Ordinær generalforsamling afholdes i februar/marts måned, og indkaldelsen med den fulde dagsorden sker på hjemmesiden og i klubbens medlemsblad med mindst 14 dages varsel.

Dagsordenen skal indeholde mindst følgende punkter:

1. Valg af dirigent.
2. Beretning fra bestyrelsen.
3. Årsregnskabet forelægges til godkendelse.
4. Forslag.
5. Forelæggelse af bestyrelsens budgetforslag til godkendelse samt fastsættelse af kontingent og indskud for indeværende regnskabsår.
6. Valg til bestyrelse, revision og udvalg i henhold til § 11, § 15 og § 18.
7. Eventuelt.

Forslag, som ønskes behandlet på generalforsamlingen, skal være formanden i hænde inden 1. februar. Ordlyden af indkomne forslag offentliggøres på hjemmesiden senest 8 dage før generalforsamlingen.

**§ 9. Ekstraordinær generalforsamling**

Ekstraordinær generalforsamling afholdes:

1. så ofte bestyrelsen finder det nødvendigt,
2. eller når mindst 10 % stemmeberettigede medlemmer skriftligt fremsætter krav herom med angivelse af dagsorden.

Medlemmernes krav om indkaldelse skal efterkommes inden 21 dage efter modtagelsen.   
Indkaldelsen til ekstraordinær generalforsamling sker på hjemmesiden.

**§ 10. Stemmeret**

Alle aktive medlemmer, der er fyldt 15 år samt æresmedlemmer, har stemmeret på klubbens generalforsamling.

Der kan afgives stemme ved personligt fremmøde og ved skriftlig fuldmagt. Hvert fremmødt stemmeberettiget medlem kan kun møde med én fuldmagt fra et fraværende stemmeberettiget medlem. Fuldmagten skal afleveres til formanden inden generalforsamlingens begyndelse.

Alle beslutninger på en generalforsamling træffes ved almindeligt stemmeflertal dog med de begrænsninger, der er anført efterfølgende.

Vedtagelse af forslag om:   
a) køb, salg eller pantsætning af fast ejendom,  
b) ændring af vedtægternes § 1 til og med § 17,  
c) opløsning af klubben  
kræver:  
- at 2/3 af klubbens stemmeberettigede medlemmer er mødt på generalforsamlingen og  
- at 2/3 af de fremmødte stemmer for forslaget.  
  
Såfremt 2/3 af klubbens stemmeberettigede medlemmer ikke er mødt på generalforsamlingen, men 2/3 af de fremmødte har stemt for det (de) fremsatte forslag, skal der derefter indkaldes til ekstraordinær generalforsamling som anført i § 9. På denne ekstraordinære generalforsamling kan 2/3 af de fremmødte vedtage det (de) fremsatte forslag.

Ændringer til § 18 kan vedtages på generalforsamlingen, såfremt 2/3 af de fremmødte stemmer herfor.

**§ 11. Bestyrelse**

Klubben ledes af en bestyrelse på 6 medlemmer, som skal være personligt myndige. Ved stemmelighed er formandens stemme afgørende. Bestyrelsen er kun beslutningsdygtig når mindst halvdelen, hvor iblandt mindst formand eller næstformand, er til stede.

Bestyrelsen vælges på den ordinære generalforsamling på følgende måde:

* Formanden vælges i lige år for 2 år.
* Næstformanden vælges i ulige år for 2 år.
* Kassereren vælges i ulige år for 2 år.
* Lederen for seniorafdelingen vælges for 1 år.
* Lederen for ungdomsafdelingen vælges for 1 år.
* Lederen for driftsafdelingen vælges for 1 år.

Til sikring mod vakance vælges på generalforsamlingen en suppleant for et år ad gangen.

For formand, næstformand og kasserer kan genvalg kun finde sted to gange, hvilket giver en funktionsperiode på højst 6 år. Efter udløbet af en maksimal funktionsperiode kan nyt valg tidligst finde sted efter 2 år.

Bestyrelsen afholder mindst 4 møder om året. Næstformanden fører beslutningsreferat over møderne.

**§ 12. Repræsentation**

Bestyrelsen udpeger medlemmer til at repræsentere klubben ved møder i f.eks. Dansk Sejlunion.

**§ 13. Tegning**

I økonomiske forhold tegnes klubben af formanden eller kassereren. I andre forhold af formanden eller, i dennes fravær, af næstformanden. Ved køb, salg eller pantsætning af fast ejendom efter beslutning truffet i henhold til § 10, kræves underskrift af den samlede bestyrelse.

**§ 14. Regnskab**

Klubbens regnskabsår er fra 1. januar til 31. december.

Revisionen skal være afsluttet inden 15. februar.

Regnskabet skal offentliggøres senest 8 dage før generalforsamlingen på klubbens hjemmeside.

**§ 15. Revision**

Generalforsamlingen vælger 2 revisorer for et år ad gangen til at revidere klubbens regnskab. Revisorerne kan foretage kasseeftersyn, der kan være uanmeldt.

Revisorerne må ikke være medlemmer af bestyrelsen eller afdelingsledelser.

**§ 16. Tilknytning til andre organisationer**

Klubben skal være medlem af Dansk Sejlunion.

**§ 17. Opløsning**

Hvis Farum Sejlklub opløses, skal klubbens midler og materiel overgå til anden sejlklub inden for Dansk Sejlunion til fremme af sejlsporten blandt børn og unge.

**§ 18. Afdelinger**

Klubbens daglige funktioner varetages af afdelingsledere og funktionsansvarlige. Afdelingerne kan supplere sig med yderligere personer efter behov.

Afdelingslederne sidder i bestyrelsen og er i økonomiske forhold ansvarlige over for denne. Bestyrelsen skal i nødvendigt omfang være afdelingslederne behjælpelige med udpegning af medlemmer til de enkelte opgaver i afdelingerne. Hver afdeling forestår præcisering og afgrænsning af funktionsområderne.

Ved udpegning af funktionsansvarlige og hjælpere tilstræbes en bred repræsentation af klubbens interessegrupper (alder, bådtyper m.v.).

Bestyrelsen kan tage initiativ til nedsættelse af ad hoc udvalg til varetagelse af særlige opgaver.

Medlemmer under 18 år kan ikke deltage i møder under behandling af personsager.

Fællesbestemmelser for afdelingerne  
Afdelingslederen forestår:

* Ledelse af afdelingen.
* Tilrettelæggelse og gennemførelse af aktiviteter i afdelingen.
* Besættelse af alle funktioner i afdelingen.
* Iværksættelse af initiativer af bred interesse.
* Tilsyn og vedligeholdelse af tildelte både og materiel.
* Økonomien i samarbejde med de funktionsansvarlige.

Afdelings- og medlemsmøder

Der afholdes møder efter behov (marts-oktober), hvor afdelingslederen og de funktionsansvarlige planlægger og koordinerer arbejdet i afdelingen.

De enkelte afdelinger forestår og afholder medlemsmøder, det kan være - forældremøder i ungdomsafdelingen, planlægningsmøder og informationsmøder om aktuelle aktiviteter mm.

Koordineringsudvalg

Der afholdes minimum 3 koordinationsmøder årligt (marts-juni-november), hvor bestyrelsen, alle funktionsansvarlige fra de 3 afdelinger samt havnemanden deltager. Udvalget kan supplere sig med en sekretær og ad hoc deltagere.

Møderne ledes af formanden og der laves et beslutningsreferat.

Udvalget forestår:

* Planlægning og koordinering af klubbens aktiviteter.
* Information mellem afdelingerne.
* Budgetoplæg til bestyrelsen.

# Seniorafdeling

Seniorafdelingen består af seniorlederen og følgende funktionsansvarlige:

* Sejlerskoleleder
* Kapsejladsleder

Seniorlederen og de funktionsansvarlige vælges på generalforsamlingen.

Seniorafdelingen forestår:

* Tilrettelæggelse og afholdelse af træning for øvede seniorer.
* Tilsyn og vedligeholdelse af tildelte klubbåde, herunder brovagtsbåd og Fasine samt materiel.
* Planlægning og koordinering af sejleruddannelsen – nye sejlere.
* Planlægning af sæsonens kapsejladser.
* Afholdelse af kapsejladser og matcher i klubben.
* Varetagelse af samarbejdet mellem brugere af klubbåde og bådejere.

## Ungdomsafdeling

Ungdomsafdelingen ledes af et koordineringsudvalg – hvoraf én stiller op som ungdomsleder.

Ungdomslederen vælges på generalforsamlingen.

Ungdomsafdelingen forestår:

* Planlægning og gennemførelse af træning af juniorer.
* Ansættelse og ledelse af trænere.
* Vedligehold af ungdomsjoller samt klubbens gummibåde.

# Driftsafdeling

Driftsafdelingen består af driftslederen og følgende funktionsansvarlige:

* Hovmester
* Redaktør

Driftslederen og de funktionsansvarlige vælges på generalforsamlingen.

Driftsafdelingen forestår:

* Tilsyn med klubbens bropladser, jollepladser og sejlhal.
* Fordeling af bropladser, jollepladser, skabe, nøgler og pladser i hallen.
* Tilsyn og vedligeholdelse af havnekran samt det materiel, der ikke er tildelt andet udvalg.
* Varetagelse af trivslen i klubben, tilrettelæggelse af samværsarrangementer samt tilsynet med og fordelingen af lokaler.
* Redigering, trykning og udsendelse af klubbens medlemsblad.
* Vedligeholdelse af klubbens hjemmeside.
* Ind- og udmeldelser samt opdatering af bladdistributionslisten.

De forskellige opgaver, der ikke varetages af driftslederen eller funktionsansvarlige, varetages af medlemmer udvalgt af driftslederen f.eks. nøglemand, pladsmand, halmand, havnemand, kranmand, webmaster, medlemsservice m.m. (alt m/k). Nogle af opgaverne kan evt. slås sammen, hvis det findes formålstjenligt.